《七夕读牛女事》
宋代·汪炎昶

天澄灏气辉银湾，惊鸿未阵点绀寒。
毕逋之孙嗜秽腐，为梁岂绀鵷与莺。
暂抛机梭息鞅靷，别久未惬须臾懽。
聚落扰扰集蠛蠓，小智未易镌孱顽。
蓬颗牛羊半馁饫，云路阴渌吒足艰。
增肆益诿褥乃遂，未见仁悯遗私干。
经缜森罗蕴精耀，宁论匹偶胜欺谩。
帝降劂孙责礼币，曷自贷予期追还。
辎軿沓飒倡河鼓，虽异临邛亦疵瘢。
政使流光夜奔迸，寸心尚在狐疑间。
如何东西两相望，蹭次不动光芒攒。

作者简介：汪炎昶（一二六一～一三三八），字懋远，婺源（今属江西）人。幼励志力学，受学于孙嵩，得程朱性理之要。宋亡，与同里江凯隐于婺源山中，名其所居为雪瓷，自号古逸民，学者称古逸先生。元惠宗至元四年卒，年七十八。有《古逸民先生集》二卷。事见本集附录《汪古逸民先生行状》。　汪炎昶诗，以《宛委别藏》本为底本，并新辑集外诗编为一卷。